In nomine sancte et individue Trinitatis, amen. Philippus, Dei gratia Francorum rex. Quicquid immunitatis locis Deo mancipatis et rebus ad ipsa contingentibus, predecessores nostros novimus, Dei intuitu, et rationabiliter indulsisse, regiam decet majestatem incommutatum servare. Noverint ergo presentes pariter et futuri quod, inspecto patris nostri bone memorie Ludovici privilegio, in quo continebatur immunitas ecclesiæ Beati-Petri-Vivi Senonensis et rebus ejusdem, tam a patre nostro quam a predecessoribus suis indulta, ad petitionem Galterii venerabilis dicti loci abbatis, vestigiis predecessorum nostrorum inherentes, sicut in memorato patris nostri privilegio continetur, concedimus et in perpetuum confirmamus quatenus, ab hac die in futurum, sit omnis terra abbatiæ Beati-Petri-Vivi Senonensis contra omnes adversarios quieta; sitque, sub nostra defensione, ab omni strepitu judiciariæ potestatis et impulsione immunis et libera. Nullus etiam ministrorum nostrorum judex publicus, sive quilibet alius, nec in burgo nec in viis, nec in terris ejusdem ecclesie, sine licentia abbatis vel ministrorum ejus, ullam consuetudinem accipere, neque aliquam alicui injuriam seu violentiam inferre presumat; nec rotaticos etiam, vel pedaticos, vel theloneos accipere, nec cujuscumque generis negotiatores infra terram predictæ ecclesiæ commorantes, sive per eam transeuntes audeat disturbare, nec homines ipsius ecclesiæ, ubicumque manentes, tam servos quam ingenuos distringere, neque ullas redhibitiones, aut illicitas occasiones audeat vendicare. Concedimus etiam et confirmamus eidem monasterio ut omnes negotiatores, sive nundinatores, undecunque venientes, consuetudinario jure, per burgum et per terram ipsius Sancti-Petri-Vivi transeant in ipso burgo, tantum in qua parte burgi voluerit abbas prefatæ ecclesiæ semper hospitentur. Habeatque licentiam idem abbas mutandi hospitalia a parte una burgi in partem aliam, prout sibi placuerit. Itemque concedimus prefato abbati et omnibus successoribus ejus quatinus liberam potestatem habeant mutandi et transferendi vias terræ suæ et pontes aquæ suæ de loco ad locum intra terminos terræ et aquæ Sancti-Petri-Vivi, quotiescumque et ubicumque voluerit. Item, villam quamdam ejusdem ecclesiæ in foresta Othe, nomine Arceas, tempore patris nostri constructam, cum omnibus ejus pertinentiis, in pace et sine inquietudine eis habere concedimus. Ut autem hæc omnia in perpetuum firma ecclesiæ Beati-Petri-Vivi, et in ea Deo famulantibus, sine calumpnia et impedimento permanerent, præsentem paginam sigilli nostri auctoritate, et regii nominis karactere inferius annotato, precepimus communiri. Actum Parisius, anno ab Incarnatione dominica Mº Cº LXXXº IIº, regni nostri anno tertio; astantibus in palatio nostro quorum nomina supposita sunt et signa: S. comitis Theobaldi, dapiferi nostri; S. Guidonis, buticularii; S. Mathei, camerarii; S. Radulphi, constabulari. Data per manum Hugonis, cancellarii. (Monogramme du roi).